title: Sklep upravnega odbora Europola z dne 4. junija 2009 o določitvi pravil za izbor, podaljšanju mandata in razrešitev direktorja in namestnikov direktorja Europola

text:
               29.12.2009

               SL

               Uradni list Evropske unije

               L 348/3

      SKLEP UPRAVNEGA ODBORA EUROPOLA

   z dne 4. junija 2009
   o določitvi pravil za izbor, podaljšanju mandata in razrešitev direktorja in namestnikov direktorja Europola
   (2009/1011/PNZ)
   UPRAVNI ODBOR EUROPOLA JE –
   ob upoštevanju Sklepa Sveta o ustanovitvi Evropskega policijskega urada (EUROPOL) z dne 6. aprila 2009 (1) (v nadaljnjem besedilu: sklep o Europolu) ter zlasti člena 37(9)(g), člena 38(1), člena 38(2), člena 38(3), člena 38(7) in člena 39 Sklepa,
   ob upoštevanju Kadrovskih predpisov za uradnike Evropskih skupnosti (v nadaljnjem besedilu: Kadrovski predpisi) in Pogojev za zaposlitev drugih uslužbencev Evropskih skupnosti (v nadaljnjem besedilu: Pogoji za zaposlitev), določenih v Uredbi Sveta (EGS, Euratom, ESPJ) št. 259/68 (2),
   ob upoštevanju člena 12 Pogojev za zaposlitev glede pogojev za zaposlitev začasnega osebja in poglavja 9 naslova II Pogojev za zaposlitev o prenehanju delovnega razmerja začasnega osebja,
   ob upoštevanju Sklepa Komisije SEC(2009) št. 27/2 z dne 12. januarja 2009, ki vsebuje smernice za izbor in imenovanje direktorjev regulativnih agencij, izvajalskih agencij in skupnih podjetij,
   ob upoštevanju poslovnika upravnega odbora,
   ob upoštevanju naslednjega:

               (1)

               Upravni odbor sprejme pravilnik, ki se uporablja za izbor, podaljšanje mandata in razrešitev direktorja in namestnikov direktorja Europola, preden ta pravilnik začne veljati, pa ga odobri Svet, ki odloča s kvalificirano večino.

               (2)

               Direktorja in namestnike direktorja je treba izbrati z objektivnim in preglednim postopkom, ne da bi to vplivalo na zaupnost postopka in varstvo osebnih podatkov, ki se obdelujejo za namen izbirnih postopkov.

               (3)

               Zaželeno je, da se sprejmejo postopki, podobni tistim iz Sklepa Komisije SEC(2009) št. 27/2 z dne 12. januarja 2009.

               (4)

               Cilj izbirnih postopkov je opredeliti najbolje usposobljene kandidate za delovno mesto, ki ga je treba zapolniti.

               (5)

               Europol izvaja politiko enakih možnosti –

         SPREJEL NASLEDNJI PRAVILNIK:
   POGLAVJE 1

      SPLOŠNE DOLOČBE

   Člen 1
   1.   Ta pravilnik se uporablja za izbor, podaljšanje mandata in razrešitev direktorja in namestnikov direktorja Europola, kot je navedeno v členu 38 sklepa o Europolu.
   2.   Če direktor več kot en mesec začasno ne more opravljati svojih nalog ali če je delovno mesto direktorja prosto, njegove naloge opravlja namestnik direktorja. Upravni odbor v ta namen določi vrstni red, v katerem namestniki direktorja nadomeščajo direktorja.
   3.   V tem pravilniku se vsaka navedba osebe v moškem spolu šteje tudi kot navedba osebe v ženskem spolu, in obratno, razen če je iz sobesedila jasno razvidno drugače.
   POGLAVJE 2

      IZBIRNI POSTOPKI

   Člen 2
   V izbirnem postopku se upoštevajo načela iz člena 12(1) Pogojev za zaposlitev.
   Člen 3
   1.   Delovno mesto direktorja ali namestnika direktorja se šteje za prosto:

               (a)

               devet mesecev pred iztekom njunih zadevnih mandatov;

               (b)

               ko Svet prejme pismo o odstopu;

               (c)

               ko Svet sprejme odločitev o razrešitvi direktorja ali namestnika direktorja ali kako drugače konča njuno delovno razmerje v skladu s poglavjem 4 tega pravilnika;

               (d)

               devet mesecev pred dnem, ko direktor ali namestnik direktorja dopolni 65 let, ali

               (e)

               ob smrti direktorja ali namestnika direktorja.

         2.   Upravni odbor za vsako prosto delovno mesto pripravi razpis za prosto delovno mesto. Upravni odbor po posvetovanju z direktorjem pripravi razpis za prosto delovno mesto namestnika direktorja.
   V razpisu za prosto delovno mesto so jasno in podrobno navedeni naslednji elementi:

               (a)

               splošen opis nalog in poslanstva Europola, kot so določene v Sklepu o Europolu;

               (b)

               opis glavnih nalog in dolžnosti direktorja oziroma namestnika direktorja z ustreznimi sklicevanji na ustrezne določbe sklepa o Europolu;

               (c)

               merila upravičenosti, ki jih mora izpolnjevati vsak kandidat;

               (d)

               profil delovnega mesta, vključno z vsemi lastnostmi, ki se štejejo za pomembne za to funkcijo in se naknadno uporabijo kot izbirna merila;

               (e)

               pregled izbirnega postopka in postopka imenovanja;

               (f)

               določbe in pogoji za zaposlitev, vključno z razredom ob zaposlitvi, naravo ponujene pogodbe in trajanjem mandata;

               (g)

               načini in rok za predložitev prijav.

         3.   Izbirni postopek vključuje oceno za preverjanje posebnih kompetenc, znanja in spretnosti kandidatov.
   Upravni odbor določi značilnosti in načine ocenjevanja za vsako prosto delovno mesto ter se lahko odloči, da bo ocenjevanje izvedel zunanji ocenjevalni center.
   4.   V razpisu za prosto delovno mesto je navedeno tudi, da morajo kandidati predsedniku upravnega odbora predložiti pisno prijavo in ji priložiti podroben življenjepis, motivacijsko pismo in ustrezna potrdila o značajski ustreznosti za opravljanje nalog, ki se nanašajo na prosto delovno mesto, v šestih tednih od datuma objave razpisa za prosto delovno mesto v Uradnem listu Evropske unije.
   Razpis za prosto delovno mesto vključuje tudi informacije o varnostnem preverjanju, ki ga mora prestati uspešni kandidat v skladu s pravili, sprejetimi na podlagi člena 40 sklepa o Europolu.
   Člen 4
   1.   Upravni odbor zagotovi, da se razpis za prosto delovno mesto iz člena 3(2) objavi v Uradnem listu Evropske unije in drugih medijih, vključno z nacionalnimi časopisi in specializiranimi revijami, da se doseže največja mogoča publiciteta v vseh državah članicah.
   2.   Europol o prostem delovnem mestu direktorja ali namestnika direktorja obvesti nacionalne enote Europola. Nacionalne enote o prostem delovnem mestu obvestijo ustrezne pristojne organe držav članic. Pristojni organi so odgovorni za zagotavljanje, da so o prostem delovnem mestu obveščeni njihove enote in zadevno osebje.
   3.   Europol kandidatom pošlje potrdilo o prejemu prijave.
   Člen 5
   1.   Upravni odbor ustanovi izbirno komisijo (v nadaljnjem besedilu: komisija), ki oceni prejete prijave in pripravi utemeljeno poročilo, ki ga je treba v skladu s členom 6 tega pravilnika predložiti upravnemu odboru.
   2.   Komisijo za delovno mesto direktorja sestavljajo član upravnega odbora, ki zastopa Evropsko komisijo, in šest članov upravnega odbora, ki zastopajo države članice in jih z žrebom določi upravni odbor.
   3.   Komisijo za delovno mesto namestnika direktorja sestavljajo direktor ali namestnik direktorja, ki ga pooblasti direktor, član upravnega odbora, ki zastopa Evropsko komisijo, in pet članov upravnega odbora, ki zastopajo države članice in jih z žrebom določi upravni odbor.
   4.   Če član upravnega odbora, imenovan v skladu z odstavkoma 2 in 3, ne more sodelovati pri delu komisije, ga nadomesti nadomestni član upravnega odbora, ki zastopa Evropsko komisijo oziroma zadevno državo članico.
   5.   Če se lahko upravičeno domneva, da ima član komisije osebne odnose z enim od kandidatov ali če bi se lahko pojavilo katero koli drugo navzkrižje interesov, ta član ne sodeluje pri delu komisije in se nadomesti z nadomestnim članom v skladu z odstavkom 4.
   6.   Sekretariat upravnega odbora komisiji zagotavlja tajniške storitve.
   Člen 6
   1.   Komisija na prvem sestanku za predsednika izbere enega od svojih članov.
   2.   Komisiji lahko pri opravljanju nalog pomaga zunanji kadrovski svetovalec, če tako odloči upravni odbor na lastno pobudo ali na zahtevo komisije. Zunanji kadrovski svetovalec nima statusa člana komisije.
   3.   Naloge komisije so:

               (a)

               opredelitev kandidatov, ki na podlagi meril iz razpisa za prosto delovno mesto izpolnjujejo pogoje za delovno mesto;

               (b)

               izvedba začetnega ocenjevanja prijav kandidatov, ki izpolnjujejo pogoje, ob upoštevanju njihovih poklicnih kvalifikacij, znanj in spretnosti, izkušenj in potrdil o značajski ustreznosti, da se sprejme odločitev, katere kandidate bo komisija dodatno ocenjevala;

               (c)

               organizacija ocenjevanja kandidatov v skladu s členom 3(3) tega pravilnika;

               (d)

               izvedba razgovorov s kandidati za oceno njihovih kvalifikacij, znanj in spretnosti glede na merila iz razpisa za prosto delovno mesto ter

               (e)

               priprava ustrezno utemeljenega poročila o prejetih prijavah in izvedenem postopku, vključno s:

                           (i)

                           seznamom kandidatov, ki izpolnjujejo pogoje, z navedbo tistih kandidatov s tega seznama, s katerimi je komisija opravila razgovor;

                           (ii)

                           seznamom kandidatov, razvrščenih glede na uspešnost, ki izpolnjujejo vsa merila za upravičenost in za katere se šteje, da najbolj ustrezajo izbirnim merilom iz razpisa za prosto delovno mesto.

         4.   Delo komisije se v celoti dokumentira, zlasti z uporabo ocenjevalnih listov, določenih v skladu z merili iz razpisa za prosto delovno mesto in vsemi dodatnimi smernicami, ki jih predloži upravni odbor. Ocenjevalni listi in povzetek splošnih ugotovitev komisije za vsakega kandidata se dodajo prijavni dokumentaciji.
   5.   Komisiji se v pregled in potrditev predložijo vsi rezultati vseh dejavnosti, ki jih v imenu komisije opravi njen sekretariat, eden od njenih članov, ali več članov, ali zunanji kadrovski svetovalec.
   6.   Odločitev komisije, ki pripravi poročilo, podpišeta njen predsednik in še en član komisije.
   7.   Predsednik komisije upravnemu odboru po koncu razgovorov čim prej pošlje poročilo, ki ga je pripravila komisija, in popolno prijavno dokumentacijo kandidatov, s katerimi so bili opravljeni razgovori.
   Člen 7
   Sekretariat komisije po vsaki fazi izbirnega postopka o izidu postopka pisno obvesti kandidate, ki jih komisija ne izbere.
   Člen 8
   1.   Postopki komisije potekajo v Haagu, razen če upravni odbor ne določi drugače.
   2.   Članom komisije in kandidatom, ki so povabljeni na preverjanje in razgovore, se v skladu z veljavnimi predpisi povrnejo potni stroški in dnevnice, vključno s stroški hotelske namestitve.
   Člen 9
   1.   Upravni odbor pozove predsednika komisije, naj pojasni izvedeni postopek in predstavi poročilo komisije.
   2.   Upravni odbor se lahko odloči, da bo opravil razgovore s kandidati s seznama komisije, urejenega po vrstnem redu, in vsemi drugimi kandidati, ki izpolnjujejo pogoje in s katerimi je komisija opravila razgovor.
   3.   Na podlagi poročila, ki ga predloži komisija, in če je primerno, rezultatov razgovorov, ki so potekali v skladu z odstavkom 2, upravni odbor sprejme utemeljeno mnenje, v katerem je:

               (a)

               predstavljen seznam kandidatov, ki izpolnjujejo pogoje;

               (b)

               določen ožji seznam najmanj treh ustreznih kandidatov, razvrščenih glede na uspešnost, in

               (c)

               potrjeno, da kandidati z ožjega seznama izpolnjujejo pogoje za zaposlitev iz člena 12(2) Pogojev za zaposlitev in vsa merila upravičenosti iz razpisa za prosto delovno mesto.

         4.   Če je na seznamu kandidatov tudi član upravnega odbora ali če bi se lahko pojavilo katero koli drugo navzkrižje interesov, ta član ni navzoč, ko se pripravlja mnenje upravnega odbora.
   5.   Predsednik upravnega odbora Svetu posreduje mnenje upravnega odbora skupaj s popolno prijavno dokumentacijo vseh kandidatov z ožjega seznama, s čimer mu omogoči, da na podlagi vseh ustreznih informacij sprejme odločitev, kot je določeno v členu 38 sklepa o Europolu.
   6.   Sekretariat upravnega odbora o izidu postopka pisno obvesti kandidate, ki jih upravni odbor ne izbere.
   Člen 10
   Ko Svet opravi imenovanje, vsak kandidat, ki se je prijavil na razpis za delovno mesto, od sekretariata upravnega odbora prejme uradno obvestilo o izidu postopka. Trimesečni rok za vložitev pritožbe na podlagi člena 90 Kadrovskih predpisov začne teči z dnem vročitve zadevnega dopisa.
   Člen 11
   1.   Postopki komisije in upravnega odbora so tajni.
   2.   Člani komisije, člani upravnega odbora in osebje Europola, osebje katerega koli zunanjega ocenjevalnega centra ali zunanji kadrovski svetovalec, ki sodelujejo v izbirnem postopku, so v zvezi z opravljenim delom zavezani strogi zaupnosti.
   POGLAVJE 3

      PODALJŠANJE MANDATA

   Člen 12
   1.   Če se direktorju ali namestniku direktorja, imenovanemu na podlagi člena 38 sklepa o Europolu, lahko podaljša mandat v skladu s členom 38(1) ali členom 38(2) sklepa o Europolu, se lahko upravni odbor odloči, da bo odstopil od postopka iz poglavja 2. Upravni odbor v takih primerih vsaj dvanajst mesecev pred iztekom mandata pripravi mnenje, v katerem Svetu priporoči podaljšanje mandata. V mnenju upravnega odbora se zlasti upoštevajo rezultati, ki jih je dosegel direktor ali zadevni namestnik direktorja v prvem mandatu, letna poročila o ocenjevanju uspešnosti, pripravljena v skladu s členom 15(2) Pogojev za zaposlitev, ter naloge in potrebe Europola v prihodnjih letih.
   Mnenje upravnega odbora, v katerem se priporoča podaljšanje mandata namestnika direktorja, se pripravi po posvetovanju z direktorjem.
   2.   Postopek iz poglavja 2 se uporabi, ko se upravni odbor odloči, da ne bo odstopil od njega, ko se Svet odloči, da direktorju ali zadevnemu namestniku direktorja ne bo podaljšal mandata, ali ko Svet v zvezi s tem ne sprejme odločitve v treh mesecih po prejemu mnenja upravnega odbora.
   POGLAVJE 4

      PRENEHANJE DELOVNEGA RAZMERJA

   Člen 13
   1.   Delovno razmerje direktorja ali namestnika direktorja preneha zaradi smrti in v skladu s členom 47(a) Pogojev za zaposlitev ob koncu meseca, v katerem zadevna oseba dopolni 65 let.
   2.   Svet o prenehanju delovnega razmerja direktorja ali namestnika direktorja odloča s kvalificirano večino po prejemu mnenja upravnega odbora v skladu s členoma 15 in 17 tega pravilnika.
   3.   Mnenje upravnega odbora o prenehanju delovnega razmerja namestnika direktorja se pripravi po posvetovanju z direktorjem.
   Člen 14
   1.   Direktor ali namestnik direktorja, ki želi odstopiti pred iztekom svojega mandata, pisno nedvoumno navede, da želi prenehati delovno razmerje pri Europolu, in predlaga datum, na katerega bo začel veljati njegov odstop v skladu s členom 47(b)(ii) Pogojev za zaposlitev.
   2.   Pismo o odstopu se naslovi na predsednika Sveta, pri čemer en izvod prejme predsednik upravnega odbora oziroma direktor v primeru odstopa namestnika direktorja.
   Člen 15
   1.   Svet lahko na zahtevo upravnega odbora delovno razmerje direktorja ali namestnika direktorja konča v skladu s členom 47(b) Pogojev za zaposlitev ob upoštevanju odpovednega roka in drugih pogojev iz podtočke (ii) ali podtočke (iii) navedenega člena.
   2.   Svet lahko delovno razmerje direktorja ali namestnika direktorja na zahtevo upravnega odbora konča brez odpovednega roka, če so izpolnjeni pogoji iz člena 48(a) ali (b) Pogojev za zaposlitev.
   3.   Svet delovno razmerje direktorja ali namestnika direktorja konča brez odpovednega roka, če so izpolnjeni pogoji iz člena 50 Pogojev za zaposlitev. Svet v takih primerih po zaslišanju zadevne osebe in izvedenem disciplinskem postopku iz člena 16(2) tega pravilnika razglasi, da je delovno razmerje zadevni osebi prenehalo.
   Preden delovno razmerje direktorju ali zadevnemu namestniku direktorja preneha, je mogoče direktorja ali zadevnega namestnika suspendirati, pri čemer direktorja suspendira upravni odbor, namestnika direktorja pa direktor v skladu s členom 50(2) Pogojev za zaposlitev ter členoma 23 in 24 Priloge IX h Kadrovskim predpisom.
   Člen 16
   1.   Če direktor ali namestnik direktorja namerno ali iz malomarnosti krši obveznosti iz sklepa o Europolu ali Pogojev za zaposlitev, se proti njemu uvede disciplinski postopek v skladu s členom 50a Pogojev za zaposlitev, naslovom VI Kadrovskih predpisov, in če je ustrezno, Prilogo IX h Kadrovskim predpisom.
   Taka kršitev med drugim vključuje dokazano namerno predložitev lažnih podatkov bodisi o strokovni usposobljenosti bodisi o zahtevah člena 12(2) Pogojev za zaposlitev, če so bili predloženi lažni podatki odločilen dejavnik za zaposlitev direktorja ali namestnika direktorja.
   2.   Začne se disciplinski postopek, ki poteka v skladu s Prilogo IX h Kadrovskim predpisom.
   Člen 17
   1.   Svet lahko po izvedenem disciplinskem postopku iz Priloge IX h Kadrovskim predpisom brez odpovednega roka konča delovno razmerje iz disciplinskih razlogov v skladu s členom 49 Pogojev za zaposlitev v resnih primerih, ko direktor ali namestnik direktorja namerno ali iz malomarnosti ne ravna v skladu s svojimi obveznostmi.
   Preden delovno razmerje direktorju ali zadevnemu namestniku direktorja preneha, je mogoče direktorja ali zadevnega namestnika suspendirati, pri čemer direktorja suspendira upravni odbor, namestnika direktorja pa direktor v skladu s členom 50(2) Pogojev za zaposlitev ter členoma 23 in 24 Priloge IX h Kadrovskim predpisom.
   2.   Upravni odbor po prejemu poročila disciplinske komisije iz člena 18 Priloge IX h Kadrovskim predpisom odloči, ali se bo Svetu predložilo mnenje za prenehanje delovnega razmerja direktorja v skladu s členom 38(7) sklepa o Europolu. Upravni odbor v takih primerih v enem mesecu od prejema poročila disciplinske komisije pripravi ustrezno obrazloženo mnenje glede kazni, ki jo je treba naložiti za dejstva v zvezi s pritožbo, ali katerih koli ukrepov, ki jih mora Svet sprejeti v skladu s tem pravilnikom. Upravni odbor pripravi svoje mnenje šele, ko se direktorju zagotovi možnost, da izrazi svoje mnenje. Predsednik upravnega odbora posreduje mnenje upravnega odbora Svetu v skladu s členom 38(7) sklepa o Europolu, izvod mnenja pa obtoženemu direktorju.
   Če upravni odbor odloči, da se Svetu ne predloži nobeno mnenje v skladu s členom 38(7) sklepa o Europolu, ima pravico, da naloži eno od kazni iz člena 9(1) Priloge IX h Kadrovskim predpisom, ki ni odstranitev direktorja z njegovega delovnega mesta. Upravni odbor po opravljenem zaslišanju direktorja v dveh mesecih od prejema mnenja disciplinske komisije sprejme odločitev v skladu s členoma 9 in 10 Priloge IX h Kadrovskim predpisom. Odločitev mora biti utemeljena.
   3.   Direktor po prejemu poročila disciplinske komisije iz člena 18 Priloge IX h Kadrovskim predpisom upravnemu odboru brez odlašanja predloži ustrezno obrazložen osnutek mnenja glede kazni, ki jo je treba naložiti za dejstva v zvezi s pritožbo, ali katerih koli ukrepov, ki jih mora Svet sprejeti glede namestnika direktorja v skladu s tem pravilnikom.
   Upravni odbor odloči, ali se bo Svetu predložilo mnenje za prenehanje delovnega razmerja zadevnega namestnika direktorja v skladu s členom 38(7) sklepa o Europolu. Upravni odbor pripravi svoje mnenje šele, ko se zadevnemu namestniku direktorju zagotovi možnost, da izrazi svoje mnenje. Mnenje upravnega odbora se pripravi v enem mesecu od datuma, ko direktor prejme poročilo disciplinske komisije. Predsednik upravnega odbora posreduje mnenje upravnega odbora Svetu v skladu s členom 38(7) sklepa o Europolu, izvod mnenja pa obtoženemu namestniku direktorja.
   Če upravni odbor odloči, da se Svetu v skladu s členom 38(7) sklepa o Europolu ne predloži nobeno mnenje, ima direktor pravico, da naloži eno od kazni iz člena 9(1) Priloge IX h Kadrovskim predpisom, ki ni odstranitev zadevnega namestnika direktorja z njegovega delovnega mesta. Direktor po opravljenem zaslišanju zadevnega namestnika direktorja v dveh mesecih od prejema mnenja disciplinske komisije sprejme odločitev v skladu s členoma 9 in 10 Priloge IX h Kadrovskim predpisom. Odločitev mora biti utemeljena.
   4.   Svet po prejemu mnenja upravnega odbora iz odstavkov 2 ali 3 tega člena po opravljenem zaslišanju direktorja ali zadevnega namestnika direktorja odloči, ali bo v skladu s členom 9(1)(h) Priloge IX h Kadrovskim predpisom odstranil direktorja ali namestnika direktorja z njegovega delovnega mesta ali drugače končal njegovo delovno razmerje pri Europolu.
   Če se Svet odloči odstraniti direktorja ali namestnika direktorja z njegovega delovnega mesta ali drugače končati njegovo delovno razmerje, v svoji odločitvi natančno navede naravo ukrepa in datum, od katerega se ukrep uporablja. Odločitev se ustrezno utemelji, o njej pa se obvestita zadevna oseba in Europol.
   Svet sprejme odločitev o odstranitvi direktorja ali namestnika direktorja z njegovega delovnega mesta v skladu s členom 9 Priloge IX h Kadrovskim predpisom v dveh mesecih od prejema mnenja disciplinske komisije iz člena 18 Priloge IX h Kadrovskim predpisom.
   5.   Če se Svet odloči, da v skladu s členom 9(1)(h) Priloge IX h Kadrovskim predpisom direktorja ali zadevnega namestnika direktorja ne bo odstranil z njegovega delovnega mesta ali drugače prekinil njegovega delovnega razmerja pri Europolu, se zadeva vrne v odločanje upravnemu odboru, če gre za direktorja, ali upravnemu odboru in direktorju, če gre za namestnika direktorja.
   Če se primer direktorja vrne v odločanje upravnemu odboru, ima upravni odbor pravico, da naloži eno od kazni iz člena 9(1) Priloge IX h Kadrovskim predpisom, ki ni odstranitev direktorja z njegovega delovnega mesta. Upravni odbor po zaslišanju direktorja brez odlašanja sprejme odločitev. Odločitev mora biti utemeljena.
   Če se primer namestnika direktorja vrne v odločanje upravnemu odboru in direktorju, ima direktor pravico, da naloži eno od kazni iz člena 9(1) Priloge IX h Kadrovskim predpisom, ki ni odstranitev namestnika direktorja z njegovega delovnega mesta. Direktor po zaslišanju namestnika direktorja brez odlašanja sprejme odločitev. Odločitev mora biti utemeljena.
   POGLAVJE 5

      KONČNE DOLOČBE

   Člen 18
   1.   Ta pravilnik začne veljati na dan začetka uporabe sklepa o Europolu.
   2.   Upravni odbor ovrednoti ta pravilnik v treh letih po začetku njihove veljavnosti.
   3.   Upravni odbor preuči vse predloge za spremembe tega pravilnika, ki jih odobri Svet v skladu s postopkom iz člena 38(3) in člena 38(7) sklepa o Europolu.

      V Haagu, 4. junija 2009
      Odobreno s strani Sveta dne 30. novembra 2009.

            Predsednik

         S. CLERTON

      (1)  UL L 121, 15.5.2009, str. 37.

      (2)  UL L 56, 4.3.1968, str. 1.


title: Sklep Sveta z dne 25. junija 1996 o sklenitvi v imenu Evropske skupnosti (v okviru njene pristojnosti) rezultatov pogajanj s Svetovno trgovinsko organizacijo o finančnih storitvah in pretoku fizičnih oseb

text:
Pomembno pravno obvestilo

|

31996D0412

Uradni list L 167 , 06/07/1996 str. 0023 - 0054

		Sklep Svetaz dne 25. junija 1996o sklenitvi v imenu Evropske skupnosti (v okviru njene pristojnosti) rezultatov pogajanj s Svetovno trgovinsko organizacijo o finančnih storitvah in pretoku fizičnih oseb(96/412/ES)SVET EVROPSKE UNIJE JEob upoštevanju Pogodbe o ustanovitvi Evropske skupnosti in zlasti členov 54, 57, 63, 66, 73b do 73f, 99, 100, 100a in 113 Pogodbe, v povezavi z drugim stavkom člena 228(2) in prvega pododstavka člena 228(3) Pogodbe,ob upoštevanju predloga Komisije,ob upoštevanju mnenja Evropskega parlamenta [1],ob upoštevanju mnenja Ekonomsko-socialnega odbora [2],ker so bili s Sklepom Sveta z dne 22. decembra 1994 [3] odobreni Marakeški sporazum, s katerim je bila ustanovljena Svetovna trgovinska organizacija, s tem povezani sporazumi in Ministrski sklepi in Deklaracije in Sporazum o obveznostih pri finančnih storitvah;ker splošne obveznosti pri finančnih storitvah, za katere se je v imenu Evropske skupnosti in njenih držav članic dogovorila Komisija, predstavljajo zadovoljiv in uravnotežen dogovor za vmesno obdobje;ker se je Komisija v imenu Evropske skupnosti in njenih držav članic dogovorila o nekaterih obveznostih pri pretoku fizičnih oseb v namen zagotavljanja storitev;ker je 26. julija 1995 Svet pooblastil Komisijo, da v imenu Evropske skupnosti in njenih držav članic odobri Sklep Odbora za trgovanje s finančnimi storitvami, s katero je bil sprejet Drugi protokol k Splošnemu sporazumu o trgovini s storitvami), Sklep Sveta za trgovanje s storitvami o obveznostih pri finančnih storitvah in drugi Sklep Sveta za trgovanje s storitvami o pretoku fizičnih oseb, s čimer je bil sprejet Tretji protokol k Splošnem sporazumu o trgovini s storitvami;ker pristojnost Skupnosti za sprejemanje mednarodnih sporazumov ni le izrecno določena s Pogodbo, temveč jo razvidna tudi iz drugih določb Pogodbe in iz pravnih aktov, ki so jih v skladu s temi sprejele ustanove Skupnosti;ker države članice zunaj okvira skupnih institucij ne smejo sprejemati obveznosti, ki bi vplivale na predpise Skupnosti, sprejete za doseganje namenov Pogodbe;ker po členu 113 Pogodbe nekatere obveznosti pri finančnih storitvah spadajo v pristojnost Skupnosti in ker druge obveznosti pri finančnih storitvah in pretoku fizičnih oseb vplivajo na pravila Skupnosti, ki so bila sprejeta na osnovi členov 54, 57, 63, 66, 99, 100 in 100a in se zato lahko z njimi ukvarja le sama Skupnost;ker je uporaba člena 100 Pogodbe za pravno osnovo tega Sklepa upravičena, saj zgoraj navedene obveznosti pri finančnih storitvah vplivajo na Direktivo Sveta 90/434/EGS z dne 23. julija 1990 o skupnem sistemu obdavčitve za združitve, delitve, prenose sredstev in za zamenjave kapitalskih deležev družb iz različnih držav članic [4] in Direktivo Sveta 90/435/EGS z dne 23. julija 1990 o skupnem sistemu obdavčitve matičnih družb in odvisnih družb iz različnih držav članic [5], ki temeljita na členu 100 Pogodbe;ker z upoštevanjem obveznosti pri pretoku kapitala, ki jih vsebuje seznam specifičnih obveznosti Skupnosti in držav članic, in sedanjega prava Skupnosti, države članice v okviru mej, ki jih določa 73c člen Pogodbe, ohranjajo svoje pristojnosti;ker že po njihovi naravi ni verjetno, da bodo Sporazum, s katerim je bila ustanovljena Svetovna trgovinska organizacija in Protokoli k Splošnemu sporazumu o trgovini s storitvami, neposredno uporabljeni pred sodišči Skupnosti ali držav članic,SKLENIL:Člen 11. Drugi protokol k Splošnemu sporazumu o trgovini s storitvami, ki zadeva finance, se s tem odobri v imenu Evropske skupnosti, kar se tiče dela protokola, ki sodi pod njeno pristojnost.2. Temu sklepu je priloženo besedilo Drugega protokola, seznam specifičnih obveznosti in seznam izjem v Skupnosti in med državami članicami ter naslednji sklepi:- Sklep Odbora o trgovanju s finančnimi storitvami, s katero se odobri Drugi protokol k Splošnemu sporazumu o trgovini s storitvami,- Sklep Sveta za trgovanje s storitvami o obveznostih pri finančnih storitvah,- drugi sklep Sveta za trgovanje s storitvami o finančnih storitvah.3. Predsednik Sveta se s tem pooblasti, da določi osebo, ki bo pooblaščena za podpis Drugega protokola k Splošnemu sporazumu o trgovini s storitvami, s čimer Evropska skupnost prevzame obveznosti pri delu Protokola, ki sodi pod njeno pristojnost.Člen 21. Tretji protokol k Splošnemu sporazumu o trgovini s storitvami, ki se nanaša na pretok fizičnih oseb, se s tem odobri v imenu Evropske skupnosti, kar se tiče dela protokola, ki sodi pod njeno pristojnost.2. Sklepu so priloženi besedilo Tretjega protokola skupaj s seznamom specifičnih obveznosti Skupnosti in držav članic in Sklep Sveta za trgovanje s storitvami o pretoku fizičnih oseb.3. Predsednik Sveta se s tem pooblasti, da določi osebo, ki bo pooblaščena za podpis Tretjega protokola k Splošnemu sporazumu o trgovini s storitvami, s čimer bo Evropska skupnost prevzela obveznosti pri delu protokola, ki sodi pod njeno pristojnost.V Luxembourgu, 25. junija 1996Za SvetPredsednikE. Ronchi[1] Mnenje Evropskega Parlamenta z dne 6. junija 1996 (še neobjavljeno v Uradnem listu).[2] Mnenje Ekonomsko-socialnega odbora z dne 30. maja 1996 (še neobjavljeno v Uradnem listu)[3] UL L 336, 23.12.1994, str. 1.[4] UL L 225, 20.8.1990, str. 1.[5] UL L 225, 20.8.1990, str. 6.--------------------------------------------------PRILOGADrugi Protokol K Splošnemu Sporazumu O Trgovini S StoritvamiČLANI SVETOVNE TRGOVINSKE ORGANIZACIJE (v nadaljnjem besedilu WTO) katerih Seznami specifičnih obveznosti in Seznami izjem k členu 2 Splošnega sporazuma o trgovini s storitvami, ki zadevajo finančne storitve, so priloženi temu Protokolu (v nadaljnjem besedilu članice),SE PO OPRAVLJENIH pogajanja pod pogoji Ministrske odločbe o finančnih storitvah, sprejete 15. aprila 1994 v Marakešu,OB UPOŠTEVANJU Druge priloge o finančnih storitvah in Sklepa o uporabi te priloge, ki ju je 30. junija 1995 sprejel Svet za trgovanje s storitvami,SO SKLENILI:1. Ko Protokol začne veljati v državi članici, bosta priložena seznam specifičnih obveznosti in seznam izjem k členu II, ki zadevajo finančne storitve, nadomestila veljavne razdelke o finančnih storitvah v Seznamu specifičnih obveznosti in Seznam izjem k členu II.2. Protokol članice sprejmejo, s podpisom ali drugače, do 30. junija 1996.3. Ta protokol začne veljati trideseti dan po tem, ko ga sprejmejo vse članice, ki jih zadeva. Če ga do 1. julija 1996 ne sprejmejo vse članice, se smejo članice, ki so ga sprejele pred tem datumom, v tridesetih dneh odločiti, kdaj bo začel veljati.4. Protokol hrani generalni direktor WTO. Generalni direktor WTO članicam WTO takoj izroči overjen prepis tega protokola in potrdila o njegovem prejemu.5. Ta protokol je registriran v skladu z določbami člena 102 Ustanovne listine OZN.V Ženevi, … dne (meseca) 1995, v enotnem prepisu v angleškem, francoskem in španskem jeziku. Vsa tri besedila so verodostojna, razen če je v priloženih seznamih navedeno drugače.Tretji Protokol k Splošnemu Sporazumu o Trgovini S StoritvamiČLANICE SVETOVNE TRGOVINSKE ORGANIZACIJE, katerih seznami o specifičnih obveznostih k Splošnemu sporazumu o trgovini s storitvami, ki zadevajo pretok fizičnih oseb, so priloženi temu Protokolu,SE PO OPRAVLJENIH pogajanjih pod pogoji Ministrskega sklepa o pogajanjih o pretoku fizičnih oseb, sprejetega 15. aprila 1994 v Marakešu,OB UPOŠTEVANJU izidov pogajanj,OB UPOŠTEVANJU Sklepa o pretoku fizičnih oseb, ki jo je 30. junija 1995 sprejel Svet za trgovanje s storitvami,SE STRINJAJO:1. Ko za članico začne veljati ta Protokol, Protokolu priložene obveznosti članice pri pretoku fizičnih oseb nadomestijo ali dopolnijo ustrezne dele o pretoku fizičnih oseb v seznamu specifičnih obveznosti te članice.2. Članice lahko Protokol sprejmejo, s podpisom ali drugače, do 30. junija 1996.3. Protokol začne veljati trideseti dan po 1. januarju 1996 za članice, ki ga sprejmejo do tega datuma. Za članice, ki ga sprejmejo po tem datumu, vendar ne po 30. juniju 1996, začne protokol veljati trideseti dan po sprejemu. Če članica, katere seznam je priložen, Protokola ne sprejme do tega datuma, bo ukrepal Svet za trgovanje s storitvami.4. Protokol hrani generalni direktor Svetovne trgovinske organizacije. Generalni direktor članicam takoj izroči overjen prepis tega protokola in potrdila o njegovem prejemu v skladu s odstavkom 3.5. Protokol je registriran v skladu s predpisi člena 102 Ustanovne listine Združenih narodov.V Ženevi, dne … 1995, v enotnih prepisih v angleškem, francoskem in španskem jezik. Vsako od besedil je verodostojno, razen kjer je v priloženih seznamih navedeno drugače.--------------------------------------------------


title: Delo na plenarnih zasedanjih in samoiniciativna poročila (sprememba Poslovnika) Sklep Evropskega parlamenta z dne 8. julija 2008 o spremembi Poslovnika Evropskega parlamenta glede na predloge delovne skupine za parlamentarno reformo v zvezi z delom na plenarnih zasedanjih in samoiniciativnimi poročili (2007/2272(REG))

text:
               3.12.2009

               SL

               Uradni list Evropske unije

               CE 294/86

         Torek, 8. julij 2008Delo na plenarnih zasedanjih in samoiniciativna poročila (sprememba Poslovnika)
   P6_TA(2008)0334
   Sklep Evropskega parlamenta z dne 8. julija 2008 o spremembi Poslovnika Evropskega parlamenta glede na predloge delovne skupine za parlamentarno reformo v zvezi z delom na plenarnih zasedanjih in samoiniciativnimi poročili (2007/2272(REG))
   2009/C 294 E/22

      Evropski parlament,
   ob upoštevanju sklepa konference predsednikov z dne 25. oktobra 2007 in 12. decembra 2007,
   ob upoštevanju pisem svojega predsednika z dne 15. novembra 2007 in 31. januarja 2008,
   ob upoštevanju prvega vmesnega poročila delovne skupine za parlamentarno reformo v zvezi s plenarnimi zasedanji in koledarjem dela, ki ga je konferenca predsednikov predložila dne 6. septembra 2007, ter ob upoštevanju zaključkov delovne skupine v zvezi s samoiniciativnimi poročili,
   ob upoštevanju člena 199 Pogodbe ES,
   ob upoštevanju členov 201 in 202 svojega Poslovnika,
   ob upoštevanju poročila Odbora za ustavne zadeve (A6-0197/2008),

               1.

               sprejema sklep o spremembi svojega Poslovnika, kot je navedeno v nadaljevanju;

               2.

               poudarja, da bodo spremembe začele veljati na prvi dan naslednjega delnega zasedanja, z izjemo točk 2 in 3 nove Priloge IIa, ki bosta začeli veljati na prvi dan novega parlamentarnega obdobja julija 2009; poudarja, da se člen 45(1a) Poslovnika uporablja tudi za poročila, dovoljena pred začetkom veljavnosti te določbe;

               3.

               sklene, da bo sprememba 5 v zvezi s členom 39(2) Poslovnika iz svojega sklepa z dne 13. novembra 2007 o spremembi Poslovnika Parlamenta z vidika Statuta poslancev (1) začela veljati na prvi dan naslednjega delnega zasedanja;

               4.

               sklene, da v skladu s členom 204(c) Poslovnika objavi sklep konference predsednikov o pravilih in običajnih postopkih glede samoiniciativnih poročil, kakor je bil spremenjen s sklepi z dne 12. decembra 2007 in 14. februarja 2008 kot priloga Poslovnika; naroči svojemu generalnemu sekretarju, naj posodobi to prilogo v skladu s prihodnjimi sklepi konference glede te zadeve;

               5.

               naroči svojemu predsedniku, naj ta sklep posreduje Svetu in Komisiji v vednost.

               IZVIRNO BESEDILO

                  SPREMEMBE

                  Sprememba 1

                  Poslovnik Evropskega parlamenta

                  Člen 38 a (novo)

                     Člen 38a

                     Pravica do pobude, prenesena na Evropski parlament s pogodbami

                     V primerih, ko pogodbe prenašajo pravico do pobude na Parlament, se pristojni odbor lahko odloči, da pripravi samoiniciativno poročilo.

                     Poročilo vsebuje:

                                 (a)

                                 predlog resolucije;

                                 (b)

                                 po potrebi osnutek sklepa ali osnutek predloga,

                                 (c)

                                 obrazložitev, ki ji je po potrebi dodano finančno poročilo.

                     Če mora Parlament pred sprejetjem akta pridobiti privolitev ali soglasje Sveta oziroma mnenje ali privolitev Komisije, se lahko po glasovanju o predlaganem aktu in na predlog poročevalca odloči, da glasovanje o predlogu resolucije preloži do tedaj, ko bosta Svet ali Komisija sporočila svoje stališče.

                  Sprememba 2

                  Poslovnik Evropskega parlamenta

                  Člen 45 – odstavek 1 a (novo)

                                 1a.

                                 Parlament preuči predloge resolucij iz samoiniciativnih poročil v skladu s postopkom kratke predstavitve iz člena 131a. Predlogi sprememb k takim predlogom resolucij niso sprejemljivi za obravnavo na plenarnem zasedanju, razen če jih poročevalec vloži z namenom, da bi upošteval nove informacije, vložiti pa je mogoče alternativne predloge resolucije v skladu s členom 151(4). Ta odstavek se ne uporablja, kadar predmet poročila izpolnjuje pogoje za prednostno razpravo na plenarnem zasedanju, kadar je poročilo pripravljeno v skladu s pravico do pobude iz člena 38a ali 39, ali kadar je mogoče poročilo obravnavati kot strateško poročilo v skladu z merili, ki jih določi konferenca predsednikov (2)

                              .

                  Sprememba 3

                  Poslovnik Evropskega parlamenta

                  Člen 45 – odstavek 2 – pododstavek 1

                           2.

                              Določbe tega člena se smiselno uporabljajo v primerih, ko Pogodbe pravico do pobude dodeljujejo Parlamentu.

                           2.

                              Če poročilo glede na obravnavano temo spada pod pravico do pobude iz člena 38a, se dovoljenje lahko zavrne samo, v kolikor niso izpolnjeni pogoji iz pogodb.

                  Sprememba 4

                  Poslovnik Evropskega parlamenta

                  Člen 45 – odstavek 2 – pododstavek 2

               V
                     takih
                   primerih konferenca predsednikov odloči v roku dveh mesecev.

                                 2a.

                           V primerih
                                 iz členov 38a in 39
                               konferenca predsednikov odloči v roku dveh mesecev.

                  Sprememba 5

                  Poslovnik Evropskega parlamenta

                  Člen 110 – odstavek 1

                           1.

                              Vsak poslanec lahko Svetu ali Komisiji postavi vprašanja za pisni odgovor. Za vsebino vprašanj so odgovorni izključno spraševalci.

                           1.

                              Vsak poslanec lahko Svetu ali Komisiji v skladu s smernicami iz priloge tega poslovnika postavi vprašanja za pisni odgovor (3). Za vsebino vprašanj so odgovorni izključno spraševalci.

                  Sprememba 6

                  Poslovnik Evropskega parlamenta

                  Člen 110 – odstavek 2

                           2.

                           Vprašanja se v pisni obliki predložijo predsedniku, ki jih posreduje zadevni instituciji.

                           2.

                           Vprašanja se v pisni obliki predložijo predsedniku, ki jih posreduje zadevni instituciji.
                                 V primeru dvoma glede dopustnosti vprašanja odloča predsednik. O njegovi odločitvi se uradno obvesti Komisija.

                  Sprememba 7

                  Poslovnik Evropskega parlamenta

                  Člen 111 – odstavek 1

                           1.

                           Vsak poslanec lahko Evropski centralni banki postavi vprašanje za pisni odgovor.

                           1.

                           Vsak poslanec lahko Evropski centralni banki
                                 v skladu s smernicami (4) iz priloge tega poslovnika
                               postavi vprašanje za pisni odgovor.

                  Sprememba 8

                  Poslovnik Evropskega parlamenta

                  Člen 131 a (novo)

                     Člen 131a

                     Kratka predstavitev

                     Na zahtevo poročevalca ali na predlog konference predsednikov lahko Parlament tudi odloči, da se določena točka, ki ne potrebuje poglobljene razprave, obravnava s kratko predstavitvijo poročevalca na plenarnem zasedanju. V takem primeru ima Komisija možnost, da nastopi, vsi poslanci pa imajo pravico do odziva s predložitvijo dodatne pisne izjave v skladu s členom 142(7).

                  Sprememba 9

                  Poslovnik Evropskega parlamenta

                  Člen 142 – odstavek 5

                           5.

                           Komisija in Svet sodelujeta v razpravi o poročilu praviloma takoj zatem, ko je poročevalec poročilo predstavil.
                                 Vendar pa pri razpravi o predlogu Komisije predsednik najprej k besedi povabi Komisijo, da na kratko predstavi svoj predlog, pri razpravi o besedilu, ki ga je predlagal Svet, pa predsednik lahko kot prvega k besedi povabi Svet; v obeh primerih prvemu govorniku sledi poročevalec.
                               Komisija
                                 in
                               Svet lahko ponovno
                                 govorita
                              , zlasti da
                                 odgovorita
                               na izjave poslancev.

                           5.

                           Komisija in Svet sodelujeta v razpravi o poročilu praviloma takoj zatem, ko je poročevalec poročilo predstavil. Komisija
                                 ,
                               Svet
                                 in poročevalec
                               lahko ponovno
                                 govorijo
                              , zlasti da
                                 odgovorijo
                               na izjave poslancev.

                  Sprememba 10

                  Poslovnik Evropskega parlamenta

                  Člen 151 – odstavek 4

                           4.

                           Politična skupina lahko vloži nadomestni predlog resolucije k nezakonodajnemu predlogu resolucije, vsebovanemu v poročilu odbora.

                           4.

                           Politična skupina
                                 ali najmanj štirideset poslancev
                               lahko vloži nadomestni predlog resolucije k nezakonodajnemu predlogu resolucije, vsebovanemu v poročilu odbora.

               V takem primeru skupina ne sme vložiti predlogov sprememb k predlogu resolucije pristojnega odbora.
                     Predlog
                   resolucije
                     , ki ga vloži skupina,
                   ne sme biti daljši od predloga resolucije, ki ga vloži odbor. Parlament o njem glasuje z enim samim glasovanjem brez predlogov sprememb.

               V takem primeru skupina
                     ali zadevni poslanci
                   ne sme vložiti predlogov sprememb k predlogu resolucije pristojnega odbora.
                     Alternativni predlog
                   resolucije ne sme biti daljši od predloga resolucije, ki ga vloži odbor. Parlament o njem glasuje z enim samim glasovanjem brez predlogov sprememb.

                     Smiselno se uporablja člen 103(4).

                  Sprememba 11

                  Poslovnik Evropskega parlamenta

                  Priloga II a (novo)

                     PRILOGA IIa

                     Smernice za vprašanja za pisni odgovor v skladu s členoma 110 in 111

                                 1.

                              Vprašanja za pisni odgovor:

                                       —

                                             spadajo v pristojnost in na področje odgovornosti določene institucije ter so splošnega interesa;

                                       —

                                             so jedrnata in vsebujejo razumljivo vprašanje;

                                       —

                                             ne vsebujejo žaljive vsebine;

                                       —

                                             se ne nanašajo na strogo osebne zadeve.

                                 2.

                              Če vprašanje ne ustreza navedenim smernicam, sekretariat avtorju svetuje, kako naj zastavi vprašanje, da bo sprejemljivo.

                                 3.

                              Če je bilo enako ali podobno vprašanje zastavljeno v predhodnih šestih mesecih in je nanj že prispel odgovor, sekretariat pošlje avtorju kopijo predhodnega vprašanja in odgovora. Ponovno vprašanje se pošlje naprej zadevni instituciji samo, če avtor v njem navaja nova pomembna dejstva ali želi dobiti dodatne informacije.

                                 4.

                              Če vprašanje sprašuje po stvarnih ali statističnih podatkih, ki so že na voljo v parlamentarni knjižnici, ta obvesti poslanca, ki umakne vprašanje.

                                 5.

                              Na vprašanja o podobnih zadevah se lahko pripravi skupen odgovor.

      (1)  Sprejeta besedila, P6_TA(2007)0500.

      (2)
         Glej sklep konference predsednikov v Prilogi […] Poslovnika.

      (3)
         Glej Prilogo IIa.

      (4)
         Glej Prilogo IIa.


title: Sklep Sveta 2009/316/PNZ z dne 6. aprila 2009 o vzpostavitvi Evropskega informacijskega sistema kazenskih evidenc (ECRIS) na podlagi člena 11 Okvirnega sklepa 2009/315/PN

text:
               7.4.2009

               SL

               Uradni list Evropske unije

               L 93/33

      SKLEP SVETA 2008/316/PNZ
   z dne 6. aprila 2009
   o vzpostavitvi Evropskega informacijskega sistema kazenskih evidenc (ECRIS) na podlagi člena 11 Okvirnega sklepa 2009/315/PNZ
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 31 in 34(2)(c) Pogodbe,
   ob upoštevanju Okvirnega Sklepa Sveta 2009/315/PNZ z dne 26. februarja 2009 o organizaciji in vsebini izmenjave informacij iz kazenske evidence med državami članicami (1) in zlasti člena 11(4),
   ob upoštevanju predloga Komisije,
   ob upoštevanju mnenja Evropskega parlamenta (2),
   ob upoštevanju naslednjega:

               (1)

               V členu 29 Pogodbe o Evropski uniji je navedeno, da je cilj Unije zagotoviti državljanom visoko stopnjo varstva na območju svobode, varnosti in pravice. Da bi se ta cilj uresničil, je treba zagotoviti sistematično izmenjavo informacij iz kazenskih evidenc med pristojnimi organi držav članic na način, ki bi zagotavljal enako razlago teh informacij in bi bil učinkovit.

               (2)

               Učinkovita izmenjava informacij o obsodbah, ki jih državljanom izrečejo druge države članice, na podlagi Konvencije Sveta Evrope o medsebojni pravni pomoči v kazenskih zadevah iz leta 1959 ni mogoča. Zato obstaja potreba po učinkovitejših in dostopnejših postopkih izmenjave takih informacij na ravni EU.

               (3)

               Izboljšanje izmenjave informacij o kazenskih obsodbah je bilo določeno kot prednostna naloga na Evropskem svetu 25. in 26. marca 2004 v Deklaraciji o boju proti terorizmu ter naknadno potrjena v Haaškem programu (3), in akcijskem načrtu (4) o njegovem izvajanju. Poleg tega je Evropski svet v svojih sklepih z dne 21. in 22. junija 2007 potrdil elektronsko povezovanje kazenskih evidenc na ravni EU kot politično prednostno nalogo.

               (4)

               Elektronsko povezovanje kazenskih evidenc je del projekta e-sodstvo, ki je bil leta 2007 večkrat potrjen kot prednostna naloga Evropskega sveta.

               (5)

               Trenutno se izvaja pilotni projekt z namenom povezave kazenskih evidenc. Pridobljeni rezultati predstavljajo dragoceno podlago za nadaljnje delo na področju elektronske izmenjave informacij na ravni Evropske unije.

               (6)

               Cilj tega sklepa o izvajanju okvirnega sklepa 2009/315/PNZ je uvedba elektronskega sistema za izmenjavo informacij o obsodbah med državami članicami. Tak sistem bi moral omogočati prejemanje informacij o obsodbah, ki jih bodo tudi zlahka razumele. Zato bi bilo treba oblikovati standardizirani format, ki bi omogočal izmenjavo informacij v enotni in elektronski obliki ter bi omogočil samodejni prevod informacij, sprejeti pa bi bilo treba tudi vse druge ukrepe, da bi se organizirala in olajšala elektronska izmenjava informacij o obsodbah med nacionalnimi organi držav članic.

               (7)

               Ta sklep temelji na načelih, ki so bila določena že v Okvirnem sklepu Sveta 2009/315/PNZ in ta načela še dopolnjuje in določa, kako se tehnično izvajajo v praksi.

               (8)

               Kategorije podatkov, ki jih je treba vnesti v sistem, nameni vnosa podatkov, merila za njihov vnos, organi, ki imajo dostop do podatkov, in nekateri posebni predpisi o varstvu osebnih podatkov so določeni v okvirnem sklepu 2009/315/PNZ.

               (9)

               Ne ta sklep ne Okvirni sklep 2009/315/PNZ ne določata nobenih obveznosti glede izmenjave informacij o nekazenskih sodbah.

               (10)

               Ker cilj tega sklepa ni uskladiti nacionalne sisteme kazenskih evidenc, državi članici, v kateri je bila obsodba izrečena, ni treba spremeniti notranjega sistema kazenskih evidenc za uporabo informacij za nacionalne namene.

               (11)

               Evropski informacijski sistem kazenskih evidenc (ECRIS) je decentralizirani informacijski sistem. Podatke iz kazenskih evidenc bi bilo treba shranjevati samo v podatkovnih zbirkah zadevne države članice; do kazenskih evidenc drugih držav članic ne bi smelo biti neposrednega spletnega dostopa. Države članice bi morale biti odgovorne za delovanje nacionalnih podatkovnih zbirk kazenskih evidenc in za učinkovito izmenjavo informacij, pri kateri sodelujejo. Skupna komunikacijska infrastruktura bi moralo biti sprva omrežje s-TESTA. Vsi odhodki za skupno komunikacijsko infrastrukturo bi se morali poravnati iz splošnega proračuna Evropske unije.

               (12)

               Referenčne razpredelnice s kategorijami kaznivih dejanj in kazni ter kazenskih ukrepov iz prilog bi morale olajšati samodejni prevod in drugim uporabnikom omogočiti, da ob uporabi sistema oznak razumejo poslane informacije. Razpredelnice so rezultat analize potreb vseh 27 držav članic. Pri tej analizi so bili upoštevani kategorizacija iz pilotnega projekta in rezultati zbiranja različnih nacionalnih kaznivih dejanj in kazni ter kazenskih ukrepov. Poleg tega so bile pri razpredelnici kaznivih dejanj upoštevane tudi usklajene skupne opredelitve, ki obstajajo na evropski in mednarodni ravni, pa tudi podatkovni modeli Eurojusta in Europola.

               (13)

               Zaradi boljšega razumevanja in boljše preglednosti skupne kategorizacije bi morala vsaka država članica za vsako kategorijo iz razpredelnice predložiti seznam nacionalnih kaznivih dejanj in kazni ter kazenskih ukrepov. Države članice lahko predložijo opis kaznivih dejanj in kazni ter kazenskih ukrepov; ker bi bil takšen opis koristen, bi jih bilo treba spodbuditi, da to tudi storijo. Ti podatki bi morali biti dostopni državam članicam.

               (14)

               Referenčni razpredelnici s kategorijami kaznivih dejanj in kazni ter kazenskih ukrepov, ki sta navedeni v prilogi, nista namenjeni določitvi zakonitih enakovrednosti med kaznivimi dejanji in kaznimi ter kazenskimi ukrepi na ravni držav članic. Sta le orodje, s pomočjo katerega naj bi prejemnik bolje razumel dejstva in vrste kazni ter kazenskih ukrepov, ki jih vsebuje posredovana informacija. Država članica, ki sporoča informacije, ne more v celoti zagotoviti točnosti navedenih oznak, ki prav tako ne izključuje načina, na katerega si informacijo razlagajo pristojni organi v državi članici prejemnici.

               (15)

               Referenčne razpredelnice s kategorijami kaznivih dejanj in kazni ter kazenskih ukrepov bi bilo treba pregledati in posodobiti v skladu z običajnim postopkom za sprejem izvedbenih ukrepov v zvezi s sklepi, kakor je določeno v Pogodbi o Evropski uniji.

               (16)

               Države članice in Komisija bi se morale obveščati in posvetovati v okviru Sveta, v skladu z določili Pogodbe o Evropski uniji, da bi pripravili priročnik za uporabo v praksi, ki bi bil nezavezujoč, vključevati pa bi moral predvsem načine identifikacije storilcev, enotno razlago kategorij kaznivih dejanj in kazni ter kazenskih ukrepov, razlago problematičnih nacionalnih kaznivih dejanj ter postopke, ki urejajo izmenjavo informacij, in zagotovili ustrezno usklajevanje za razvoj in delovanje sistema ECRIS.

               (17)

               Zaradi pospeševanja razvoja ECRIS bi morala Komisija sprejeti število tehničnih ukrepov podpore državam članicam pri pripravi tehnične infrastrukture za medsebojno povezavo njihovih kazenskih evidenc. Komisija lahko zagotovi referenčno programsko opremo, torej programsko opremo, ki bi državam članicam omogočila medsebojno povezovanje in ki jo lahko uporabljajo namesto svoje lastne programske opreme za medsebojne povezave pri izvajanju skupnih protokolov, ki omogočajo izmenjave informacij iz podatkovnih baz teh kazenskih evidenc.

               (18)

               Pri elektronski izmenjavi informacij iz kazenskih evidenc držav članic bi se moral uporabljati Okvirni sklep 2008/977/PNZ z dne 27. novembra 2008 o varstvu osebnih podatkov, ki se obdelujejo v okviru policijskega in pravosodnega sodelovanja v kazenskih zadevah (5), s čimer bi zagotovili ustrezno raven varstva podatkov pri izmenjavi informacij med državami članicami in omogočili višje standarde na ravni držav članic.

               (19)

               Ker se cilja tega sklepa, tj. razvoja sistema za elektronski prenos informacij o obsodbah med državami članicami, ne more ustrezno doseči na ravni držav članic in bi se zato zaradi nujnosti usklajenega ukrepanja v Evropski uniji bolje dosegel na ravni Evropske unije, lahko Svet sprejme ukrepe v skladu z načelom subsidiarnosti iz člena 2 Pogodbe o Evropski uniji in člena 5 Pogodbe o Evropski skupnosti. V skladu z načelom sorazmernosti iz člena 5 Pogodbe o Evropski skupnosti, ta sklep ne presega tistega, kar je potrebno za dosego navedenega cilja.

               (20)

               Ta sklep upošteva temeljne pravice in spoštuje načela, ki jih priznava zlasti člen 6 Pogodbe o Evropski uniji in jih odraža Listina Evropske unije o temeljnih pravicah –

         SKLENIL:
   Člen 1
   Vsebina
   S tem sklepom se vzpostavi Evropski informacijski sistem kazenskih evidenc (ECRIS).
   Ta sklep določa elemente standardizirane oblike za elektronsko izmenjavo informacij iz kazenskih evidenc med državami članicami, zlasti v zvezi s podatki o kaznivem dejanju, na podlagi katerega je bila izrečena obsodba, o vsebini obsodbe in drugimi splošnimi in tehničnimi izvedbenimi vidiki v zvezi z organiziranjem in omogočanjem izmenjave informacij.
   Člen 2
   Opredelitve pojmov
   Za namene tega sklepa se uporabljajo opredelitve pojmov iz okvirnega sklepa 2009/315/PNZ.
   Člen 3
   Evropski informacijski sistem kazenskih evidenc (ECRIS)
   1.   ECRIS je decentraliziran informacijski sistem, ki temelji na podatkovnih zbirkah kazenskih evidenc vsake države članice in je sestavljen iz naslednjih elementov:

               (a)

               programske opreme za povezovanje, oblikovane v skladu s skupno zbirko protokolov, ki omogoča izmenjavo informacij med različnimi podatkovnimi zbirkami kazenskih evidenc;

               (b)

               skupne komunikacijske infrastrukture, ki zagotavlja kodirano omrežje.

         2.   S tem sklepom naj se ne bi oblikovala centralizirana podatkovna zbirka kazenskih evidenc. Vsi podatki iz kazenskih evidenc so shranjeni samo v podatkovnih zbirkah, ki jih upravljajo posamezne države članice.
   3.   Osrednji organi držav članic iz člena 3 okvirnega sklepa 2009/315/PNZ nimajo neposrednega spletnega dostopa do podatkovnih zbirk kazenskih evidenc drugih držav članic. Za zagotovitev zaupnosti in zanesljivosti podatkov iz kazenskih evidenc, poslanih v druge države članice, je treba uporabiti najboljše tehnike, ki so na voljo in ki so jih ob podpori Komisije skupaj določile države članice.
   4.   Za delovanje programske opreme za povezovanje in podatkovne zbirke, ki hranijo, posredujejo in prejemajo informacije iz kazenskih evidenc, so odgovorne zadevne države članice.
   5.   Skupna komunikacijska infrastruktura je komunikacijsko omrežje s-TESTA. Vsaka nova različica in vsa druga zavarovana omrežja zagotavljajo, da vzpostavljena skupna komunikacijska infrastruktura še naprej izpolnjuje pogoje iz odstavka 6.
   6.   Komisija je odgovorna za delovanje skupne komunikacijske infrastrukture, ki izpolnjuje varnostne zahteve in v celoti zadovoljuje potrebe mehanizmov za izmenjavo informacij, določenih v tem sklepu.
   7.   Za učinkovito delovanje sistema ECRIS zagotovi Komisija storitve splošne podpore in tehnične pomoči, vključno z zbiranjem in pripravo statističnih podatkov iz člena 6(2)(b)(i) ter uporabo reference.
   8.   Ne glede na možnost uporabe finančnih programov EU v skladu z veljavnimi pravili vse države članice krijejo svoje stroške za izvajanje, upravljanje, uporabo in vzdrževanje nacionalnih podatkovnih zbirk kazenskih evidenc in programske opreme za povezovanje iz odstavka 1.
   Komisija krije stroške za izvajanje, upravljanje, uporabo, vzdrževanje in nadgradnjo skupne komunikacijske infrastrukture ECRIS ter uporabo in nadgradnjo reference.
   Člen 4
   Oblika prenosa informacij
   1.   Pri prenosu informacij iz člena 4(2) in (3) in člena 7 okvirnega sklepa 2009/315/PNZ v zvezi s poimenovanjem ali pravno klasifikacijo kaznivega dejanja in z veljavno pravno določbo države članice navedejo oznako, ki ustreza vsakemu kaznivemu dejanju, ki se sporoči, kakor je določeno v razpredelnici kaznivih dejanj v prilogi A. Če kaznivo dejanje ne sodi pod nobeno posebno oznako podkategorije, se za to kaznivo dejanje izjemoma navede oznaka „odprta kategorija“ ustrezne ali najbližje kategorije kaznivih dejanj ali, če ta ne obstaja, oznaka „druga kazniva dejanja“.
   Države članice lahko poleg tega zagotovijo razpoložljive informacije o ravni(tako v razpredelnici) izvedbe kaznivega dejanja in ravni sodelovanja pri zagrešitvi kaznivega dejanja ter, po potrebi, o kazenski neodgovornosti ali delni kazenski odgovornosti oziroma povratništvu.
   2.   Pri prenosu informacij iz člena 4(2) in (3) in člena 7 Okvirnega sklepa 2009/315/PNZ v zvezi z vsebino obsodbe, vključno s kaznijo ali kazenskim ukrepom, pa tudi kakršnimi koli dodatnimi kaznimi, kazenskimi ukrepi, varnostnimi ukrepi in naknadnimi odločitvami o spremembi izvršitve kazni ali kazenskih ukrepov, države članice navedejo oznako, ki ustreza vsaki od kazni ter kazenskih ukrepov, ki se sporoči, kot je določeno v razpredelnici kazni in ter kazenskih ukrepov v Prilogi B. Če kazen ne sodi pod nobeno posebno oznako podkategorije, se za to kazen izjemoma navede oznaka „odprta kategorija“ ustrezne ali najbližje kategorije kazni ali – če ta ne obstaja – oznaka „druge kazni“.
   Države članice po potrebi zagotovijo tudi razpoložljive informacije v zvezi z naravo in/ali pogoji izvršitve izrečene kazni ali kazenskega ukrepa, kakor je določeno v parametrih v Prilogi B. Podatki o parametru „nekazenska sodba“ se v odgovoru na prejeto zahtevo sporočijo samo, če podatke o takšni sodbi prostovoljno predloži država članica, katere državljan je zadevna oseba.
   Člen 5
   Informacije o nacionalnih obsodbah, kaznih in kazenskih ukrepih
   1.   Države članice sporočijo generalnemu sekretariatu Sveta naslednje podatke, zlasti z namenom priprave nezavezujočega priročnika za uporabo v praksi, kakor je predvideno v členu 6(2)(a):

               (a)

               seznam nacionalnih kaznivih dejanj iz vsake kategorije v razpredelnici kazni iz priloge A. Seznam vključuje naziv ali pravno klasifikacijo kaznivega dejanja in sklic na veljavno pravno določbo. Zajema lahko tudi kratek opis sestavnih elementov kaznivega dejanja;

               (b)

               seznam vrst kazni, morebitnih dodatnih kazni, varnostnih ukrepov in morebitnih poznejših odločitev o spremembi izvršitve kazni, kakor to določa nacionalno pravo, iz vsake kategorije v razpredelnici kazni ter kazenskih ukrepov iz priloge B. Zajema lahko tudi kratek opis specifične kazni ter kazenskega ukrepa.

         2.   Države članice redno posodabljajo sezname in opise iz odstavka 1. Posodobljene informacije se pošljejo generalnemu sekretariatu Sveta.
   3.   Generalni sekretariat Sveta sporoči državam članicam in Komisiji informacije, ki jih prejme v skladu s tem členom.
   Člen 6
   Izvedbeni ukrepi
   1.   Svet po posvetovanju z Evropskim parlamentom s kvalificirano večino po potrebi sprejme vse morebitne spremembe prilog A in B.
   2.   Predstavniki ustreznih upravnih služb držav članic in Komisije se v okviru Sveta obveščajo in posvetujejo glede:

               (a)

               priprave nezavezujočega priročnika za uporabo v praksi, v katerem je določen postopek izmenjave informacij v okviru ECRIS in ki obravnava zlasti načine identifikacije storilcev, pa tudi enotno razlago kategorij kaznivih dejanj in kazni ter kazenskih ukrepov, navedenih v prilogah A in B;

               (b)

               usklajevanja kakršnih koli ukrepov, potrebnih za razvoj in delovanje sistema ECRIS, zlasti glede:

                           (i)

                           vzpostavitve sistemov in postopkov beleženja, ki bi omogočali spremljanje delovanja ECRIS, ter statistik, ki ne vsebujejo osebnih podatkov, v zvezi z izmenjavo informacij iz kazenske evidence prek sistema ECRIS;

                           (ii)

                           tehničnih zahtev za izmenjavo podatkov, vključno z varnostnimi zahtevami, zlasti skupno zbirko protokolov;

                           (iii)

                           postopkov za preverjanje skladnosti nacionalne uporabniške programske opreme s tehničnimi zahtevami.

         Člen 7
   Poročilo
   Službe Komisije redno objavljajo poročila o izmenjavi informacij iz kazenskih evidenc med državami članicami zlasti na podlagi statistik iz člena 6(2)(b)(i). To poročilo se prvič objavi leto po predložitvi poročila iz člena 13(3) Okvirnega sklepa 2009/315/PNZ.
   Člen 8
   Izvajanje in roki
   1.   Države članice sprejmejo ukrepe, potrebne za skladnost z določbami tega sklepa do 7. aprila 2012.
   2.   Države članice uporabljajo obliko, določeno v členu 4, in upoštevajo načine za organiziranje in omogočanje izmenjave informacij, ki so določene v tem sklepu, od datuma uradno sporočenega v skladu s členom 11(6) Okvirnega sklepa 2009/315/PNZ.
   Člen 9
   Začetek učinkovanja
   Ta sklep začne učinkovati na dan objave v Uradnem listu Evropske unije.

      V Luxembourgu, 6. aprila 2009

            Za Svet

            Predsednik

         J. POSPÍŠIL

      (1)  Glej stran 23 tega Uradnega lista.

      (2)  Mnenje z dne 9. oktobra 2008 (še ni objavljeno v Uradnem listu).

      (3)  UL C 53, 3.3.2005, str. 1.

      (4)  UL C 198, 12.8.2005, str. 1.

      (5)  UL L 350, 30.12.2008, str. 60.

      PRILOGA A

         Skupna razpredelnica kategorij kaznivih dejanj iz člena 4

                     Parametri

                  Raven dokončanja:

                  Dokončano dejanje

                  C

                  Poskus ali priprava

                  A

                  Ne-posredovani element

                  Ø

                  Raven sodelovanja:

                  Storilec

                  M

                  Pomočnik in soudeleženec ali pobudnik/organizator, zarotnik

                  H

                  Ne-posredovani element

                  Ø

                  Izključitev kazenske odgovornosti:

                  Neprištevnost ali zmanjšana odgovornost

                  S

                     Povratništvo

                  R

                  Oznaka

                  Kategorije in podkategorije kaznivih dejanj

                  0100 00
                  odprta kategorija

                     Kazniva dejanja v pristojnosti mednarodnega kazenskega sodišča

                  0101 00

                  Genocid

                  0102 00

                  Zločini proti človeštvu

                  0103 00

                  Vojni zločini

                  0200 00
                  odprta kategorija

                     Sodelovanje v kriminalni združbi

                  0201 00

                  Vodenje kriminalne združbe

                  0202 00

                  Zavestno sodelovanje v kaznivih dejavnostih kriminalne združbe

                  0203 00

                  Zavestno sodelovanje v nekaznivih dejavnostih kriminalne združbe

                  0300 00
                  odprta kategorija

                     Terorizem

                  0301 00

                  Vodenje teroristične skupine

                  0302 00

                  Zavestno sodelovanje v dejavnostih teroristične skupine

                  0303 00

                  Financiranje terorizma

                  0304 00

                  Javno spodbujanje k terorističnemu kaznivemu dejanju

                  0305 00

                  Novačenje in usposabljanje za teroristične dejavnosti

                  0400 00
                  odprta kategorija

                     Trgovina z ljudmi

                  0401 00

                  Trgovina z ljudmi za namen izkoriščanja dela ali storitev

                  0402 00

                  Trgovina z ljudmi za namen izkoriščanja prostitucije drugih oseb oziroma drugih oblik spolnega izkoriščanja

                  0403 00

                  Trgovina z ljudmi za namen odstranitve organov ali človeškega tkiva

                  0404 00

                  Trgovina z ljudmi za namen suženjstva, dejavnosti, podobnih suženjstvu, ali hlapčevstva

                  0405 00

                  Trgovina z ljudmi za namen izkoriščanja dela ali storitev mladoletnih oseb

                  0406 00

                  Trgovina z ljudmi za namen izkoriščanja prostitucije mladoletnih oseb oziroma drugih oblik njihovega spolnega izkoriščanja

                  0407 00

                  Trgovina z ljudmi za namen odstranitve organov ali človeškega tkiva mladoletnih oseb

                  0408 00

                  Trgovina z ljudmi za namen suženjstva, dejavnosti, podobnih suženjstvu, ali hlapčevstva mladoletnih oseb

                  0500 00
                  odprta kategorija

                     Nezakonita trgovina (1) in druga kazniva dejanja v zvezi z orožjem, strelnim orožjem, njegovimi sestavnimi deli, strelivom in razstrelivom

                  0501 00

                  Nezakonita proizvodnja orožja, strelnega orožja, njegovih sestavnih delov, streliva in razstreliva

                  0502 00

                  Nezakonita proizvodnja orožja, strelnega orožja, njegovih sestavnih delov, streliva in razstreliva na nacionalni ravni (2)

                  0503 00

                  Nezakonit izvoz ali uvoz orožja, strelnega orožja, njegovih sestavnih delov, streliva in razstreliva

                  0504 00

                  Nedovoljeno posedovanje ali uporaba orožja, strelnega orožja, njegovih sestavnih delov, streliva in razstreliva

                  0600 00
                  odprta kategorija

                     Okoljski kriminal

                  0601 00

                  Uničenje ali poškodovanje zaščitenih živalskih in rastlinskih vrst

                  0602 00

                  Nezakoniti izpusti ali izlitja onesnaževalnih snovi ali ionizirajočega sevanja v zrak, zemljo ali vodo

                  0603 00

                  Kazniva dejanja v zvezi z odpadki, vključno z nevarnimi odpadki

                  0604 00

                  Kazniva dejanja v zvezi s prepovedano trgovino (1) z zaščitenimi živalskimi in rastlinskimi vrstami ali njihovimi deli

                  0605 00

                  Nenamerno storjena okoljska kazniva dejanja

                  0700 00
                  odprta kategorija

                     Kazniva dejanja v zvezi z drogami ali njihovimi predhodnimi sestavinami in druga kazniva dejanja proti javnemu zdravju

                  0701 00

                  Kazniva dejanja v zvezi z nezakonito trgovino (3) s prepovedanimi drogami, psihotropnimi snovmi in predhodnimi sestavinami, ki niso izključno za osebno uporabo storilcev

                  0702 00

                  Nezakonito uživanje drog ter njihovo pridobivanje, posedovanje, izdelovanje ali proizvodnja izključno za osebno uporabo storilcev

                  0703 00

                  Pomoč drugim pri nezakonitem jemanju prepovedanih drog ali psihotropnih snovi ali spodbujanje drugih k temu

                  0704 00

                  Proizvodnja ali izdelovanje prepovedanih drog, ki niso izključno za osebno uporabo

                  0800 00
                  odprta kategorija

                     Kazniva dejanja zoper osebe

                  0801 00

                  Naklepni umor

                  0802 00

                  Hujše oblike naklepnega umora (4)

                  0803 00

                  Nenaklepni umor

                  0804 00

                  Naklepni umor novorojenčka, ki ga zagreši mati

                  0805 00

                  Nedovoljena prekinitev nosečnosti

                  0806 00

                  Nezakonita evtanazija

                  0807 00

                  Kazniva dejanja, povezana s samomorom

                  0808 00

                  Nasilje, ki povzroči smrt

                  0809 00

                  Povzročitev posebno hude telesne poškodbe, zmaličenja ali trajne invalidnosti

                  0810 00

                  Nenamerna povzročitev posebno hude telesne poškodbe, zmaličenja ali trajne invalidnosti

                  0811 00

                  Povzročitev lažje telesne poškodbe

                  0812 00

                  Nenamerna povzročitev manjše telesne poškodbe

                  0813 00

                  Izpostavljanje nevarnosti izgube življenja ali posebno hude telesne poškodbe

                  0814 00

                  Mučenje

                  0815 00

                  Opustitev nudenja pomoči

                  0816 00

                  Kazniva dejanja v zvezi z odstranitvijo organov ali tkiva brez dovoljenja ali privolitve

                  0817 00

                  Kazniva dejanja, povezana z nezakonito trgovino (3) s človeškimi organi in tkivi

                  0818 00

                  Nasilje ali grožnje v družini

                  0900 00
                  odprta kategorija

                     Kazniva dejanja zoper osebno svobodo, dostojanstvo in druge zaščitene interese, vključno z rasizmom in ksenofobijo

                  0901 00

                  Ugrabitev, ugrabitev zaradi odkupnine, nezakonito pridržanje

                  0902 00

                  Nezakonita aretacija ali odvzem prostosti s strani javnega organa

                  0903 00

                  Jemanje talcev

                  0904 00

                  Nezakonit zaseg letala ali ladje

                  0905 00

                  Žaljenje, klevetanje, obrekovanje, zaničevanje

                  0906 00

                  Grožnje

                  0907 00

                  Izsiljevanje, pritiski, zalezovanje, nadlegovanje ali psihološko ali čustveno nasilje

                  0908 00

                  Oderuštvo

                  0909 00

                  Hudo oderuštvo

                  0910 00

                  Nezakonit vstop na zasebno posest

                  0911 00

                  Vdor v zasebnost, ki ni nezakonit vstop na zasebno posest

                  0912 00

                  Kazniva dejanja zoper varstvo osebnih podatkov

                  0913 00

                  Nezakonito prestrezanje podatkov ali prisluškovanje

                  0914 00

                  Diskriminacija na podlagi spola, rase, spolne usmerjenosti, veroizpovedi ali etnične pripadnosti

                  0915 00

                  Javno spodbujanje k rasni diskriminaciji

                  0916 00

                  Javno spodbujanje k rasnemu sovraštvu

                  0917 00

                  Izsiljevanje

                  1000 00
                  odprta kategorija

                     Kazniva dejanja zoper spolno nedotakljivost

                  1001 00

                  Posilstvo

                  1002 00

                  Hudo posilstvo (5), ki ni posilstvo mladoletne osebe

                  1003 00

                  Spolno nasilje

                  1004 00

                  Napeljevanje k prostituciji ali spolnemu dejanju

                  1005 00

                  Nespodobno razkazovanje

                  1006 00

                  Spolno nadlegovanje

                  1007 00

                  Nagovarjanje prostitutke(-a)

                  1008 00

                  Spolno izkoriščanje otrok

                  1009 00

                  Kazniva dejanja v zvezi z otroško pornografijo ali nespodobnimi slikami mladoletnih oseb

                  1010 00

                  Posilstvo mladoletne osebe

                  1011 00

                  Spolni napad na mladoletno osebo

                  1100 00
                  odprta kategorija

                     Kazniva dejanja proti družinskemu pravu

                  1101 00

                  Nedovoljeni spolni odnosi med ožjimi družinskimi člani

                  1102 00

                  Poligamija

                  1103 00

                  Izogibanje plačevanju preživnine ali izogibanje preživninskim obveznostim

                  1104 00

                  Zanemarjanje ali zapustitev mladoletne ali invalidne osebe

                  1105 00

                  Neizpolnitev odredbe o privedbi ali odstranitvi mladoletne osebe

                  1200 00
                  odprta kategorija

                     Kazniva dejanja zoper državo, javni red, izvedbo sodnega postopka ali javnega uradnika

                  1201 00

                  Vohunjenje

                  1202 00

                  Veleizdaja

                  1203 00

                  Kazniva dejanja v zvezi z volitvami in referendumom

                  1204 00

                  Poskus ogrožanja življenja ali zdravja voditelja države

                  1205 00

                  Žalitev države, naroda ali državnih simbolov

                  1206 00

                  Žalitev predstavnika javnega organa ali upiranje le-temu

                  1207 00

                  Oderuštvo in izsiljevanje predstavnika javnega organa ali pritisk nanj

                  1208 00

                  Grožnje predstavniku javnega organa ali nasilje nad njim

                  1209 00

                  Kazniva dejanja v zvezi z javnim redom, kršenje javnega miru

                  1210 00

                  Nasilje na športnih prireditvah

                  1211 00

                  Tatvina javnih ali upravnih dokumentov

                  1212 00

                  Oviranje ali preprečevanje dela sodišča, dajanje neresničnih izjav v kazenskem ali sodnem postopku, kriva izpovedba

                  1213 00

                  Nezakonito poosebljanje osebe ali organa

                  1214 00

                  Pobeg iz zapora

                  1300 00
                  odprta kategorija

                     Kazniva dejanja zoper javno premoženje ali javni interes

                  1301 00

                  Goljufija v zvezi z javnimi, socialno-varstvenimi ali družinskimi dodatki

                  1302 00

                  Goljufija, ki vpliva na evropske dodatke

                  1303 00

                  Kazniva dejanja v zvezi z nezakonitimi igrami na srečo

                  1304 00

                  Oviranje postopkov javnih razpisov

                  1305 00

                  Aktivna ali pasivna korupcija javnega uslužbenca ali osebe, ki opravlja javno funkcijo, ali javnega organa

                  1306 00

                  Poneverjanje, nezakonita prisvojitev ali druga zloraba lastnine s strani javnega uradnika

                  1307 00

                  Zloraba položaja s strani javnega uradnika

                  1400 00
                  odprta kategorija

                     Davčna in carinska kazniva dejanja

                  1401 00

                  Davčna kazniva dejanja

                  1402 00

                  Carinska kazniva dejanja

                  1500 00
                  odprta kategorija

                     Kazniva dejanja v zvezi z gospodarstvom in trgovino

                  1501 00

                  Stečaj ali goljufiva nesolventnost

                  1502 00

                  Kršitev računovodskih predpisov, poneverjanje, utaja premoženja ali nezakonito povečanje obveznosti podjetja

                  1503 00

                  Kršitev pravil o konkurenci

                  1504 00

                  Pranje premoženjskih koristi, pridobljenih s kaznivim dejanjem

                  1505 00

                  Aktivna ali pasivna korupcija v zasebnem sektorju

                  1506 00

                  Razkritje skrivnosti ali kršenje obveznosti varovanja skrivnosti

                  1507 00

                  Trgovanje na podlagi notranjih informacij

                  1600 00
                  odprta kategorija

                     Kazniva dejanja zoper premoženje ali poškodovanje blaga

                  1601 00

                  Nezakonita prisvojitev

                  1602 00

                  Nezakonita prisvojitev ali preusmeritev energije

                  1603 00

                  Goljufija, ki vključuje sleparjenje

                  1604 00

                  Preprodaja ukradenega blaga

                  1605 00

                  Nezakonita trgovina (6) s kulturnimi dobrinami, vključno s starinami in umetniškimi deli

                  1606 00

                  Namerna poškodba ali uničenje lastnine

                  1607 00

                  Nenamerna poškodba ali uničenje lastnine

                  1608 00

                  Sabotaža

                  1609 00

                  Kazniva dejanja zoper industrijsko ali intelektualno lastnino

                  1610 00

                  Požig

                  1611 00

                  Požig, ki je povzročil smrt ali poškodbo oseb

                  1612 00

                  Gozdni požig

                  1700 00
                  odprta kategorija

                     Tatvina

                  1701 00

                  Tatvina

                  1702 00

                  Tatvina po nezakonitem vstopu na posest

                  1703 00

                  Tatvina z uporabo nasilja ali orožja ali uporabo groženj z nasiljem ali orožjem nad osebo

                  1704 00

                  Različne vrste velikih tatvin, pri katerih ni bilo uporabljeno nasilje ali orožje oziroma grožnja z nasiljem ali orožjem nad osebami

                  1800 00
                  odprta kategorija

                     Kazniva dejanja zoper informacijske sisteme in drug računalniški kriminal

                  1801 00

                  Nezakonit dostop do informacijskih sistemov

                  1802 00

                  Nezakonite motnje sistemov

                  1803 00

                  Nezakonito poseganje v podatke

                  1804 00

                  Proizvodnja, posedovanje, razširjanje računalniških naprav ali podatkov, ki omogočajo storitev računalniških kaznivih dejanj, ali trgovina z njimi

                  1900 00
                  odprta kategorija

                     Ponarejanje plačilnih sredstev

                  1901 00

                  Ponarejanje denarja, vključno z eurom

                  1902 00

                  Ponarejanje negotovinskih plačilnih sredstev

                  1903 00

                  Ponarejanje javnih fiduciarnih dokumentov

                  1904 00

                  Dajanje v obtok/uporaba ponarejenega denarja, negotovinskih plačilnih sredstev ali javnih fiduciarnih dokumentov

                  1905 00

                  Posedovanje naprave za ponarejanje denarja ali javnih fiduciarnih dokumentov

                  2000 00
                  odprta kategorija

                     Ponarejanje dokumentov

                  2001 00

                  Ponarejanje javnih ali upravnih dokumentov s strani fizične osebe

                  2002 00

                  Ponarejanje dokumenta s strani javnega uslužbenca ali javnega organa

                  2003 00

                  Dobava ali pridobivanje ponarejenega javnega ali upravnega dokumenta; dobava ali pridobivanje ponarejenega dokumenta s strani javnega uslužbenca ali javnega organa

                  2004 00

                  Uporaba ponarejenih javnih ali upravnih dokumentov

                  2005 00

                  Posedovanje naprave za ponarejanje javnih ali upravnih dokumentov

                  2006 00

                  Ponarejanje zasebnih dokumentov s strani fizične osebe

                  2100 00
                  odprta kategorija

                     Prometna kazniva dejanja ali prekrški

                  2101 00

                  Nevarna vožnja

                  2102 00

                  Vožnja pod vplivom alkohola ali prepovedanih drog

                  2103 00

                  Vožnja brez vozniškega dovoljenja ali med izgubo vozniškega dovoljenja

                  2104 00

                  Nedovoljena zapustitev kraja nesreče

                  2105 00

                  Izogibanje cestni kontroli

                  2106 00

                  Kazniva dejanja v zvezi s cestnim prometom

                  2200 00
                  odprta kategorija

                     Kazniva dejanja zoper delovno pravo

                  2201 00

                  Nezakonito zaposlovanje

                  2202 00

                  Kazniva dejanja v zvezi s prejemki, vključno s prispevki za socialno varnost

                  2203 00

                  Kazniva dejanja v zvezi z delovnimi pogoji, zdravjem in varstvom pri delu

                  2204 00

                  Kazniva dejanja v zvezi z dostopom do poklicne dejavnosti ali z njenim opravljanjem

                  2205 00

                  Kazniva dejanja v zvezi z delovnim časom in časom za počitek

                  2300 00
                  odprta kategorija

                     Kazniva dejanja zoper migracijsko pravo

                  2301 00

                  Nedovoljen vstop ali bivanje

                  2302 00

                  Omogočanje nedovoljenega vstopa in bivanja

                  2400 00
                  odprta kategorija

                     Kazniva dejanja zoper vojaško obveznost

                  2500 00
                  odprta kategorija

                     Kazniva dejanja v zvezi s hormonskimi snovmi in drugimi spodbujevalci rasti

                  2501 00

                  Nezakonit uvoz, izvoz ali dobava hormonskih snovi in drugih spodbujevalcev rasti

                  2600 00
                  odprta kategorija

                     Kazniva dejanja v zvezi z jedrskim materialom ali drugimi nevarnimi radioaktivnimi snovmi

                  2601 00

                  Nezakonit uvoz, izvoz, dobava ali pridobitev jedrskih ali radioaktivnih materialov

                  2700 00
                  odprta kategorija

                     Druga kazniva dejanja

                  2701 00

                  Druga naklepna kazniva dejanja

                  2702 00

                  Druga nenaklepna kazniva dejanja

         (1)  Razen, če v tej kategoriji ni določeno drugače, „trgovina“ pomeni uvoz, izvoz, pridobitev, prodajo, dobavo, premik ali prevoz.

         (2)  Za namen te podkategorije trgovina vključuje pridobitev, prodajo, dostavo, premik ali prevoz.

         (3)  Za namen te podkategorije trgovina vključuje uvoz, izvoz, pridobitev, prodajo, dobavo, premik ali prevoz.

         (4)  Na primer: posebno težke okoliščine.

         (5)  Na primer posilstvo na zelo okruten način.

         (6)  Trgovina vključuje uvoz, izvoz, pridobitev, prodajo, dobavo, premik ali prevoz.

      PRILOGA B

         Skupna razpredelnica s kategorijami kazni

                  Oznaka

                  Kategorije in podkategorije kazni in kazenskih ukrepov

                  1000
                  odprta kategorija

                     Odvzem prostosti

                  1001

                  Zaporna kazen

                  1002

                  Doživljenjska zaporna kazen

                  2000
                  odprta kategorija

                     Omejevanje osebne svobode

                  2001

                  Prepoved zahajanja na določene kraje

                  2002

                  Omejitev potovanja v tujino

                  2003

                  Prepoved nahajanja na določenih krajih

                  2004

                  Prepoved obiska množične prireditve

                  2005

                  Prepoved stopiti v stik z določeno osebo prek kakršnih koli sredstev

                  2006

                  Elektronski nadzor (1)

                  2007

                  Obveznost javljanja določenemu organu ob določenem času

                  2008

                  Obveznost biti/prebivati na določenem mestu

                  2009

                  Obveznost biti ob določenem času v kraju stalnega prebivališča

                  2010

                  Obveznost spoštovanja spremljevalnih ukrepov, ki jih odredi sodišče, vključno z obveznostjo ostati pod nadzorom

                  3000
                  odprta kategorija

                     Prepoved posebne pravice ali zmožnosti

                  3001

                  Odvzem položaja

                  3002

                  Izguba/začasna ukinitev zmožnosti opravljanja javne funkcije ali imenovanja na javno funkcijo

                  3003

                  Izguba/začasna ukinitev pravice voliti ali biti izvoljen

                  3004

                  Nezmožnost sklepanja pogodb z javno upravo

                  3005

                  Izguba pravice do prejemanja javnih subvencij

                  3006

                  Prekinitev veljavnosti vozniškega dovoljenja (2)

                  3007

                  Začasni odvzem vozniškega dovoljenja

                  3008

                  Prepoved vožnje določenih vozil

                  3009

                  Izguba/začasna ukinitev starševske pravice

                  3010

                  Izguba/začasna ukinitev pravice biti strokovnjak v sodnem postopku/pričati pod prisego/biti član porote

                  3011

                  Izguba/začasna ukinitev pravice zakonitega skrbništva (3)

                  3012

                  Izguba/začasna ukinitev pravice do odlikovanja ali naziva

                  3013

                  Prepoved izvajanja strokovne, trgovinske ali socialne dejavnosti

                  3014

                  Prepoved dela ali dejavnosti z mladoletnimi osebami

                  3015

                  Obveznost zapreti podjetje

                  3016

                  Prepoved posedovanja ali nošenja orožja

                  3017

                  Preklic lovskega/ribiškega dovoljenja

                  3018

                  Prepoved izdaje čekov ali uporabe plačilnih/kreditnih kartic

                  3019

                  Prepoved imeti živali

                  3020

                  Prepoved posedovanja ali uporabe določenih predmetov, ki niso orožje

                  3021

                  Prepoved določenih iger/športov

                  4000
                  odprta kategorija

                     Prepoved bivanja na določenem ozemlju ali izgon z njega

                  4001

                  Prepoved bivanja na nacionalnem ozemlju

                  4002

                  Izgon z nacionalnega ozemlja

                  5000
                  odprta kategorija

                     Osebne zahteve

                  5001

                  Napotitev na zdravljenje ali druge oblike terapije

                  5002

                  Vključitev v program za socialni nadzor nad pogojno obsojenimi osebami

                  5003

                  Obvezna oskrba/nadzor s strani družine

                  5004

                  Vzgojni ukrepi

                  5005

                  Socialno-sodni nadzor

                  5006

                  Obvezno usposabljanje/delo

                  5007

                  Obvezna zagotovitev določenih informacij pravosodnim organom

                  5008

                  Nujna objava sodbe

                  5009

                  Obveznost povrniti škodo, povzročeno s kaznivim dejanjem

                  6000
                  odprta kategorija

                     Kazni v zvezi z osebno lastnino

                  6001

                  Zaplemba

                  6002

                  Rušenje

                  6003

                  Restavriranje

                  7000
                  odprta kategorija

                     Napotitev v institucijo

                  7001

                  Napotitev v psihiatrično bolnišnico

                  7002

                  Napotitev v institucijo za detoksifikacijo

                  7003

                  Napotitev v izobraževalno institucijo

                  8000
                  odprta kategorija

                     Denarne kazni

                  8001

                  Globa

                  8002

                  Globa, ki temelji na dnevnem osebnem dohodku (4)

                  8003

                  Globa v korist posebnega prejemnika (5)

                  9000
                  odprta kategorija

                     Delovne kazni

                  9001

                  Storitev ali delo v korist skupnosti

                  9002

                  Storitev ali delo v korist skupnosti, ki ga dopolnjujejo drugi omejevalni ukrepi

                  10000
                  odprta kategorija

                     Vojaške kazni

                  10001

                  Izguba vojaškega čina (6)

                  10002

                  Izgon iz poklicne vojaške službe

                  10003

                  Vojaški zapor

                  11000
                  odprta kategorija

                     Izključitev/odlog kazni, opozorilo

                  12000
                  odprta kategorija

                     Druge kazni in kazenski ukrepi

                  Parametri (določi se po potrebi)

                  ø

                  Kazen

                  m

                  Ukrep

                  a

                  Odložena kazen/ukrep

                  b

                  Delno odložena kazen/ukrep

                  c

                  Odložena kazen/ukrep, ki je pogojna/z nadzorom

                  d

                  Delno odložena kazen/ukrep, ki je pogojna/z nadzorom

                  e

                  Sprememba kazni/ukrepa

                  f

                  Alternativna kazen/ukrep, prvotno izrečen(-a) kot glavna kazen

                  g

                  Alternativna kazen/ukrep, prvotno izrečena za primer nespoštovanja glavne kazni

                  h

                  Razveljavitev odložene kazni/ukrepa

                  i

                  Naknadno oblikovanje splošne kazni

                  j

                  Prekinitev izvršbe/odložitev kazni/ukrepa (7)

                  k

                  Odpust kazni

                  l

                  Odpust odložene kazni

                  n

                  Konec kazni

                  o

                  Oprostitev

                  p

                  Amnestija

                  q

                  Pogojni izpust (izpust osebe pred koncem prestajanja kazni pod posebnimi pogoji)

                  r

                  Rehabilitacija (z izbrisom kazni/brez izbrisa kazni iz kazenske evidence)

                  s

                  Kazen za mladoletne osebe

                  t

                  Nekazenska sodba (8)

         (1)  Stacionarni ali mobilni nadzor.

         (2)  Za novo vozniško dovoljenje je potrebna ponovna vloga.

         (3)  Zakoniti skrbnik osebe, ki ji je odvzeta poslovna sposobnost, ali mladoletne osebe.

         (4)  Globa, izražena v enotah na dan.

         (5)  Npr.: za institucijo, združenje, sklad ali žrtev.

         (6)  Vojaška degradacija.

         (7)  Ne vodi k preprečitvi izvršitve kazni.

         (8)  Podatki o tem parametru se sporočijo samo, če zanje zaprosi država članica, katere državljan je zadevna oseba.


title: Sklep Sveta z dne 28. junija 2011 o imenovanju in zamenjavi članov upravnega odbora Evropskega centra za razvoj poklicnega usposabljanja

text:
               1.7.2011

               SL

               Uradni list Evropske unije

               C 191/9

         SKLEP SVETA
   z dne 28. junija 2011
   o imenovanju in zamenjavi članov upravnega odbora Evropskega centra za razvoj poklicnega usposabljanja
   (000/2011/)
   SVET EVROPSKE UNIJE JE –
   ob upoštevanju Uredbe Sveta (EGS) št. 337/75 z dne 10. februarja 1975 o ustanovitvi Evropskega centra za razvoj poklicnega usposabljanja in zlasti člena 4 Uredbe (1),
   ob upoštevanju predloga za imenovanje v skupini predstavnikov delodajalcev, ki ga je Komisija predložila Svetu,
   ob upoštevanju naslednjega:

               (1)

               Svet je s sklepom z dne 14. septembra 2009 (2) imenoval člane upravnega odbora Evropskega centra za razvoj poklicnega usposabljanja za obdobje od 18. septembra 2009 do 17. septembra 2012.

               (2)

               Po odstopu Andrewa MAME se je sprostilo mesto člana upravnega odbora Centra v skupini predstavnikov delodajalcev –

         SKLENIL:
   Edini člen
   Za članico upravnega odbora Evropskega centra za razvoj poklicnega usposabljanja se za preostanek mandata, ki se izteče 17. septembra 2012, imenuje:

      PREDSTAVNIKI ORGANIZACIJ DELODAJALCEV:

               MALTA

               Jeanelle CATANIA
               Executive Policy & Business Development
               The Malta Chamber of Commerce Enterprise and Industry

      V Luxembourgu, 28. junija 2011

            Za Svet

            Predsednik

         FAZEKAS S.

      (1)  UL L 39, 13.2.1975, str. 1.

      (2)  UL C 226, 19.9.2009, str. 2.


title: Sklep Sveta z dne 7. marca 1994 o spremembi Sklepa 93/350 Euratom, ESPJ, EGS o spremembi Sklepa 88/591/ESPJ, EGS, Euratom o ustanovitvi Sodišča prve stopnje Evropskih skupnosti

text:
Pomembno pravno obvestilo

|

31994D0149

Uradni list L 066 , 10/03/1994 str. 0029 - 0029 finska posebna izdaja: poglavje 1 zvezek 3 str. 0110  švedska posebna izdaja: poglavje 1 zvezek 3 str. 0110

		Sklep Svetaz dne 7. marca 1994o spremembi Sklepa 93/350 Euratom, ESPJ, EGS o spremembi Sklepa 88/591/ESPJ, EGS, Euratom o ustanovitvi Sodišča prve stopnje Evropskih skupnosti(94/149/ESPJ, ES)SVET EVROPSKE UNIJE JEob upoštevanju Sklepa Sveta 93/350/Euratom, ESPJ, EGS z dne 8. junija 1993 o spremembi Sklepa 88/591/ESPJ, EGS, Euratom o ustanovitvi Sodišča prve stopnje Evropskih skupnosti [1] in zlasti člena 3 Sklepa,ker je po tako spremenjenem Sklepu 88/591/ESPJ, EGS, Euratom [2] Sodišče prve stopnje pristojno za obravnavanje in odločanje o dejansko vseh tožbah, ki jih vložijo fizične ali pravne osebe;ker je bil glede na ukrepe trgovinske zaščite, sprejete na podlagi Pogodb o ustanovitvi Evropske skupnosti za premog in jeklo in Evropske skupnosti v primeru dampinga in subvencij, začetek veljavnosti Sklepa 93/350/Euratom, ESPJ, EGS odložen;ker je treba glede na razvoj dogodkov določiti datum začetka veljavnosti tega dela zgoraj omenjenega sklepa,SKLENIL:Člen 1"vendar pa se v zvezi s tožbami, ki jih vložijo fizične ali pravne osebe skladno z drugim odstavkom člena 33, členom 35 ter prvim in drugim odstavkom člena 40 Pogodbe ESPJ in ki se nanašajo na akte v zvezi z uporabo člena 74 omenjene pogodbe, ter v zvezi s tožbami, ki jih vložijo fizične ali pravne osebe skladno s četrtim odstavkom člena 173, tretjim odstavkom člena 175 in členom 178 Pogodbe ES in v zvezi z ukrepi za zaščito trgovine v smislu člena 113 te pogodbe v primeru dampinga in subvencij, za začetek veljavnosti določi 15. marec 1994."Člen 2Ta sklep začne veljati dan po objavi v Uradnem listu Evropskih skupnosti.V Bruslju, 7. marca 1994Za SvetPredsednikTh. Pangalos[1] UL L 144, 16.6.1993, str. 21.[2] UL L 319, 25.11.1988, str. 1.--------------------------------------------------


title: 2011/478/CFSP: Sklep Sveta 2011/478/SZVP z dne 28. julija 2011 o podaljšanju mandata posebnega predstavnika Evropske unije na Kosovu

text:
               29.7.2011

               SL

               Uradni list Evropske unije

               L 197/12

         SKLEP SVETA 2011/478/SZVP
   z dne 28. julija 2011
   o podaljšanju mandata posebnega predstavnika Evropske unije na Kosovu (1)

   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 28, 31(2) in 33 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 4. februarja 2008 sprejel Skupni ukrep 2008/124/SZVP o misiji Evropske unije za krepitev pravne države na Kosovu (EULEX KOSOVO) (2) in Skupni ukrep 2008/123/SZVP (3) o imenovanju Pietra FEITHA za posebnega predstavnika Evropske unije (PPEU) na Kosovu.

               (2)

               Svet je 5. maja 2011 sprejel Sklep 2011/270/SZVP (4) o imenovanju Fernanda GENTILINIJA za PPEU na Kosovu do 31. julija 2011.

               (3)

               Mandat PPEU bi bilo treba podaljšati do 30. septembra 2011.

               (4)

               PPEU bo svoj mandat opravljal v razmerah, ki se lahko poslabšajo in bi lahko škodile ciljem zunanjega delovanja Unije iz člena 21 Pogodbe –

         SPREJEL NASLEDNJI SKLEP:
   Člen 1
   Sklep Sveta 2011/270/SZVP se spremeni:

               1.

               Člen 1 se nadomesti z naslednjim:
               „Člen 1
               Posebni predstavnik Evropske unije
               Fernando GENTILINI je imenovan za posebnega predstavnika Evropske unije (PPEU) na Kosovu od 1. maja 2011 do 30. septembra 2011. Mandat PPEU lahko predčasno preneha, če tako odloči Svet na predlog visokega predstavnika Unije za zunanje zadeve in varnostno politiko (VP).“

               2.

               Člen 5(1) se nadomesti z naslednjim:
               „1.   Referenčni finančni znesek za kritje odhodkov, povezanih z mandatom PPEU, za obdobje od 1. maja 2011 do 30. septembra 2011 znaša 690 000 EUR.“

         Člen 2
   Ta sklep začne veljati na dan sprejetja.

      V Bruslju, 28. julija 2011

            Za Svet

            Predsednik

         M. DOWGIELEWICZ

      (1)  Na podlagi Resolucije Varnostnega sveta Združenih narodov 1244 (1999).

      (2)  UL L 42, 16.2.2008, str. 92.

      (3)  UL L 42, 16.2.2008, str. 88.

      (4)  UL L 119, 7.5.2011, str. 12.